**Z A P I S N I K**

**SA 5. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 23. prosinca 2021

5. sjednica Gradskog vijeća Grada Ivanić-Grada održana je dana 23. prosinca 2021. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viša stručna suradnica za poslove Gradskog vijeća i Gradonačelnika - vježbenica

Prisutni članovi Gradskog vijeća:

Željko Pongrac, Željko Brezovečki Brzi, Milica Piličić, Ivica Kozjak, Krešimir Ceranić, Lovorko Matković, Mirna Češković, Irena Fučkar, Tibor Vuković, Miljenko Šimunović, Renato Mikac, Maja Krnjević, Mladen Prelec, Slaven Barišec

Odsutan: Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
4. Tamara Mandić – pročelnica Upravnog odjela za financije i proračun
5. Matea Rešetar – vježbenica u Upravnom odjelu za lokalnu samoupravu, pravne poslove i društvene djelatnosti
6. Tomislav Abramović – viši stručni suradnik - glavni komunalni redar
7. Pero Krnjajić – predstavnik srpske nacionalne manjine
8. Marina Čalušić – ravnateljica Dječjeg vrtića Ivanić Grad
9. Dario Kezerić – zapovjednik Javne vatrogasne postrojbe Grada Ivanić-Grada
10. Dražen Baotić – predsjednik Zajednice tehničke kulture Grada Ivanić-Grada
11. Tomislav Masten – direktor trgovačkog društva Vodoopskrba i odvodnja Zagrebačke županije d.o.o.
12. Dražen Hlad – direktor trgovačkog društva Ivaplin d.o.o.
13. Valentin Gadža – direktor trgovačkog društva Poduzetnički centar Ivanić-Grad d.o.o.
14. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 5. sjednicu te konstatirao kako je sjednici od ukupno 15 prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 12 glasova za jednoglasno usvojen zapisnik sa 4. sjednice Gradskog vijeća Grada Ivanić-Grada.

Prije usvajanja konačnog dnevnog reda, predsjednik Gradskog vijeća g. Pongrac predložio je da se dnevni red dopuni točkom: Razmatranje prijedloga i donošenje Odluke o davanju suglasnosti na darovanje nekretnine Gradu Ivanić-Gradu i to tako da navedena točka postaje točka 17. dnevnoga reda, a točka: Razno postaje točka 18. dnevnoga reda, što je Gradsko vijeće jednoglasno usvojilo.

Gradsko vijeće je sa 12 glasova za jednoglasno usvojilo sljedeći

**D N E V N I R E D :**

1. **Aktualni sat**
2. **Razmatranje Financijskog izvješća i Izvješća o poslovanju trgovačkog društva Vodoopskrba i odvodnja Zagrebačke županije d.o.o. za 2020. godinu i donošenje Zaključka o prihvaćanju istog**
3. **Razmatranje** **Financijskog izvješća i Izvješća o poslovanju Dječjeg vrtića Ivanić Grad za pedagošku 2020./2021. godinu i donošenje Zaključka o prihvaćanju istog**
4. **Razmatranje Financijskog izvješća i Izvješća o poslovanju Javne vatrogasne postrojbe Grada Ivanić-Grada za 2020. godinu i donošenje Zaključka o prihvaćanju istog**
5. **Razmatranje** **Financijskog izvješća i Izvješća o poslovanju Vatrogasne zajednice Grada Ivanić-Grada za 2020. godinu i donošenje Zaključka o prihvaćanju istog**
6. **Razmatranje Financijskog izvješća i Izvješća o poslovanju Zajednice tehničke kulture Grada Ivanić-Grada za 2020. godinu i donošenje Zaključka o prihvaćanju istog**
7. **Razmatranje Financijskog izvješća i Izvješća o poslovanju trgovačkog društva Poduzetnički centar Ivanić-Grad d.o.o. za 2020. godinu i donošenje Zaključka o prihvaćanju istog**
8. **Razmatranje prijedloga i donošenje:**
9. **III. izmjena i dopuna Proračuna Grada Ivanić-Grada za 2021. godinu**
10. **III. izmjena Plana razvojnih programa za 2021. godinu**
11. **II. izmjena Programa socijalnih potreba Grada Ivanić-Grada za 2021. godinu**
12. **II. izmjena i dopuna Programa javnih potreba u kulturi na području Grada Ivanić-Grada u 2021. godini**
13. **II. izmjena i dopuna Programa javnih potreba u provedbi programa i projekata udruga civilnog društva Grada Ivanić-Grada u 2021. godini**
14. **II. izmjena i dopuna Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2021. godinu**
15. **II. izmjena i dopuna Programa javnih potreba u vatrogastvu i civilnoj zaštiti Grada Ivanić-Grada u 2021. godini**
16. **III. izmjena i dopuna Programa građenja komunalne infrastrukture na području Grada Ivanić-Grada za 2021. godinu**
17. **III. izmjena Programa održavanja komunalne infrastrukture za 2021. godinu**
18. **II. izmjena Odluke o izvršavanju Proračuna Grada Ivanić-Grada za 2021. godinu**
19. **Razmatranje prijedloga i donošenje:**
20. **Proračuna Grada Ivanić-Grada za 2022. godinu i projekcije za 2023. i 2024. godinu**
21. **Odluke o izvršavanju Proračuna Grada Ivanić-Grada za 2022. godinu**
22. **Programa socijalnih potreba Grada Ivanić-Grada za 2022. godinu**
23. **Programa javnih potreba u kulturi na području Grada Ivanić-Grada u 2022. godini**
24. **Programa javnih potreba u tehničkoj kulturi Grada Ivanić-Grada u 2022. godini**
25. **Programa javnih potreba u provedbi programa i projekata udruga civilnog društva Grada Ivanić-Grada u 2022. godini**
26. **Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu**
27. **Programa javnih potreba u sportu na području Grada Ivanić-Grada u 2022. godini**
28. **Programa javnih potreba u vatrogastvu i civilnoj zaštiti Grada Ivanić-Grada u 2022. godini**
29. **Programa građenja komunalne infrastrukture na području Grada Ivanić-Grada za 2022. godinu**
30. **Programa održavanja komunalne infrastrukture za 2022. godinu**
31. **Programa utroška sredstava šumskog doprinosa za 2022. godinu**
32. **Razmatranje prijedloga i donošenje Plana rada Gradskog vijeća Grada Ivanić-Grada za 2022. godinu**
33. **Razmatranje prijedloga i donošenje Odluke o raspoređivanju sredstava iz Proračuna Grada Ivanić-Grada za 2022. godinu za redovito financiranje političkih stranaka zastupljenih u Gradskom vijeću Grada Ivanić-Grada**
34. **Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2021./2022.**
35. **Razmatranje prijedloga i donošenje Odluke o suglasnosti za brisanje proračunskog korisnika Proračuna Grada Ivanić-Grada ustanove Visoka škola Ivanić-Grad iz Registra proračunskih i izvanproračunskih korisnika**
36. **Razmatranje prijedloga i donošenje Odluke o načinu upravljanja i korištenja sportskih građevina u vlasništvu Grada Ivanić-Grad****a**
37. **Razmatranje prijedloga i donošenje Odluke o davanju spremnika za odvojeno prikupljanje komunalnog otpada na upravljanje trgovačkom društvu Ivakop d.o.o.**
38. **Razmatranje prijedloga i donošenje Odluke** **o naknadi za korištenje odlagališta neopasnog otpada Tarno za zbrinjavanje otpada drugih jedinica lokalne samouprave na području Grada Ivanić-Grada**
39. **Razmatranje prijedloga i donošenje Odluke o načinu i uvjetima sufinanciranja redovitog programa predškolskog odgoja i obrazovanja te skrbi o djeci rane i predškolske dobi s područja Grada Ivanić-Grada u dječjim vrtićima drugih osnivača na području Grada Ivanić-Grada i u drugim jedinicama lokalne samouprave**
40. **Razmatranje prijedloga i donošenje Odluke o davanju suglasnosti na darovanje nekretnine Gradu Ivanić-Gradu**
41. **Razno.**

Rad prema utvrđenom dnevnom redu.

1. **TOČKA**

g. Tomislav Abramović – ukratko je izvijestio o aktivnostima komunalnog redarstva u razdoblju od zadnje sjednice Gradskog vijeća, navodi da je zaključno pokrenuto 125 upravnih postupaka koji su u tijeku, neki su u međuvremenu i odrađeni, neki su u daljnjem tijeku, to je dugotrajan proces. U protekla dva tjedna bio je jedan kompletan obilazak područja sa izvođačem radova za krpanje udarnih rupa, očekuje se do kraja godine još jedno interventno krpanje. U principu sve pristigle zahtjeve i obilaskom terena utvrđene lokacije će biti riješene. Također rješavala se i oborinska odvodnja na području Jalševca, gdje je temeljem zahtjeva MO-a bilo interventno uređenje odvodnih jaraka u cilju maksimalnog osiguranja protočnosti na dijelu MO Jalševec i taj dio je riješen. Još se očekuju određeni radovi na području Opatinca koji su bili u fazi pripreme, vjerojatno će to preći u slijedeću godinu, ali priprema je izvršena i za taj dio također prema zahtjevu MO-a. Klasično, i dalje je odrađivana komunikacija sa strankama, obilazak terena prema zahtjevima, u svakom slučaju u ovih dva tjedna ono što se kroz godinu radilo nastavilo se kroz razdoblje do današnjeg dana.

Gđa. Maja Krnjević - počela bi sa pitanjem na koje zadnji puta nije dobiven očekivani odgovor, radi se o vlasništvu parcele u poslovnoj zoni gdje je pitanje bilo zbog čega izgradnja nije započela na većini njih, dobiven je rekla bi nepotpun odgovor pa u ime građana Ivanić-Grada koje to interesira moli pisani odgovor. Slijedeće pitanje odnosi se na štete od potresa vezano uz kredit o kojem se razgovaralo na prošloj sjednici vijeća, radi se o 1.900.000,00 kn. Građani su bili zbunjeni jer su očekivali, nije bilo dobro objašnjeno, mislili su da je to novac namijenjen građanima stradalim u potresu no međutim, to će bolje objasniti netko iz Grada, to je novac koji je država namijenila gradovima i općinama za popravke onih objekata koji su u vlasništvu gradova i općina. Vezano uz to građane interesira koliko je uopće obiteljskih kuća stradalo, odnosno koliko ih je obilježeno žutom i crvenom naljepnicom i kome se u Gradu uopće mogu obratiti po nekakvu pravnu ili bilo koju drugu pomoć i u okviru istog pitanja koliko je Grad do sada izdvojio sredstava za pomoć stradalima u potresu, sam Grad, a koliko je država i koliko je Županija. Treće pitanje je zašto se i dalje ne sankcioniraju građani koji ne održavaju svoje privatne parcele, ima u centru grada nekoliko parcela koje su konstantno neodržavane, pitanje komunalnom redaru konkretno radi se o parceli koja ide prema šetnici u Tvrđavskoj ulici. Četvrto, obzirom da u materijalima za vijeće je prijedlog dodjele stipendija i tu postoji jedan prijedlog, nikada kriteriji ne mogu biti savršeno napravljeni pa da zadovolje sve, imamo kriterij izvrsnosti i socijalni kriterij. Vezano na socijalni kriterij vidjeli smo da je troje učenika ostalo bez stipendije. Misli da je to mala brojka i da bi se toj djeci trebalo omogućiti, treba pronaći način kako da i njima pomognemo da im bude lakše, teška su vremena i roditelji teško izdvajaju za školovanje djece, pa evo za troje koje se još prijavilo da Grad pokuša i da nađe nekakvo rješenje da se i njima pomogne. Isto tako u socijalnom kriteriju za studente jedanaest studenata od onih koji su se prijavili je ostalo bez stipendije. Ako idemo u nekakvom smjeru da želimo razvijati naš grad, da želimo različite struke, da želimo da ti ljudi ostanu u gradu Ivanić-Gradu, da ne odlaze vani, da ne odlaze u druga mjesta u Hrvatskoj onda bi i tu trebali voditi računa o tome te je prijedlog da Grad vidi što se po tom pitanju može odraditi.

Predsjednik Gradskog vijeća – pod aktualnim satom pitanja, a pod razno prijedlozi. Slažem se sa zadnjim o čemu ste govorili, Povjerenstvo je izvijestilo i mene i suglasan sam s tim da se ide u izmjenu Pravilnika o dodjeli stipendija pa vjerujem da ćemo naći nekakvo rješenje.

Gđa. Maja Krnjević – voljela bi, a i građani bi sigurno voljeli i bili zadovoljni kad bismo u tim situacijama kada troje djece ostane da se nađe neko rješenje. Zadnje pitanje je tema koja se u zadnje vrijeme dosta popularizirala u Hrvatskoj, u EU parlamentu smo po tom pitanju nešto napravili. Obzirom da su udruge za ljudska prava i građansku participaciju 2020. godinu proveli istraživanje i vidjeli da čak trećina žena prisiljena je štedjeti na higijenskim ulošcima jer su im preskupi. Da li Grad razmišlja u tom smjeru da se za naše učenice u srednjoj i osnovnim školama osiguraju besplatni ulošci, mislim da to Grad ne bi koštalo puno a roditeljskom budžetu u današnje vrijeme bi to dosta pomoglo.

Predsjednik Gradskog vijeća – mogu reći da je takva inicijativa pokrenuta na nivou Županije i izračun je, ispada nekih 2,5 milijuna za sve učenice obuhvaćene na nivou Zagrebačke županije pa ćemo vidjeti kakav će biti njihov rezultat. Slažem se sa inicijativom, zašto ne, dapače, bilo bi korisno itekako. Što se tiče vlasništva parcela u zoni dobit ćete pisani odgovor detaljan svakako vezano uz to, rok za odgovore je 30 dana, kratak je rok bio od vijeća do vijeća pa morate imati malo razumijevanja u tom segmentu.

Zamjenik gradonačelnika – zadnji podatak koji imam oko šteta od potresa 188 prijava je ukupno prijavljeno na aplikaciju Ministarstva prostornog uređenja, graditeljstva i državne imovine, a mislim da je ta brojka još i veća jer prilikom nekakvih najnormalnijih radova nailazimo na štetu od potresa pa iznova prijavljujemo tako je evo i krov na tržnici, sada su se vidjele posljedice potresa tako da budemo i taj dio sanirali iz tog zajma. Taj zajam je isključivo namijenjen samo za saniranje šteta na objektima u vlasništvu jedinice lokalne samouprave. Za točne cifre koliko smo točno dali mislim da ćemo dati pisani odgovor, mislim da je to preko pola milijuna kuna za sanacije šteta na dimnjacima i sve ono što je bilo i mislim da još uvijek plaćamo i stanarinu za ljude koji su ostali bez svojih domova odnosno imaju crvenu naljepnicu tako da možda bi to trebalo stvarno sumirati sa 31.12. bude pročelnica za financije dala točnu brojku što se toga tiče. Što se tiče dojele stipendija isto sam primijetio taj kriterij i vidio sam nešto što je i mene zasmetalo. Tu su zadovoljeni svi kriteriji koji su propisani, znači da ih treba mijenjati i da to treba malo drugačije posložiti i proširiti jer i meni je isto žao mi je da netko ostane ispod crte, a nije velika cifra. Što se tiče besplatnih higijenskih potrepština za djevojke osnovnih i srednje škole, imali smo i taj razgovor, bili smo gradonačelnik i ja na svečanoj sjednici Vijeća učenika srednjih škola i to je čak bila jedna od tih tema i trebamo vidjeti prvo sa stručnim službama koliko bi to bilo da se zna kako pomoći. Mjera je jako dobra, mislim da je Varaždin prvi krenuo s tim, čim vidim tako nešto kažem gradonačelniku i ono to čak prihvati, mislim da idemo u tom smjeru.

g. Mladen Prelec – prvo moram ponoviti pitanje od zadnji puta, nema odgovora, čak se u međuvremenu pojavilo pitanje u emisiji „Šta te muči njofra“ i gospođa koja je postavila pitanje je dobila odgovor koji jednostavno ne zadovoljava. Naime, trgovačko društvo Škarda kad dostavlja otrov na kućne adrese za trovanje glodavaca naplaćuje kg otrova 30,00 kn. U trgovini isti taj otrov košta 29,40 kn. Nije mi jasno zašto plaćamo komunalnu naknadu ako isto čak skuplje plaćamo prilikom deratizacije na kućnoj adresi osim ako plaćamo dostavu Škardi, a to znamo i sami otići u trgovinu i kupiti čak i jeftinije. U drugim gradovima gradovi plaćaju deratizaciju provjereno, Zagreb – nazovete ekipu, dođu i Gradu se dostavlja račun, Vukovar, Vinkovci, Osijek, Split, to je ono što sam uspio provjeriti. Svi su ti gradovi u principu veći od Ivanića, Vrbovec to je ono što je provjereno, nisam mogao dobiti Dugo Selo. Provjereno je po osobama koje žive u tim mjestima, ne u službama nego kod ljudi direktno. Pa Molim konkretni odgovor zašto mi plaćamo, a plaćamo komunalnu naknadu? Drugo pitanje Zelena Europa, plan EU za smanjenje stakleničkih plinova za čišći zrak, vodu i tlo, zanima me kako se u to uklapa odlagalište opasnog otpada firme AEKS d.o.o. u Šarampovu, kao i ako prošećete po šumi Žutica onda ćete tamo vidjeti, ne znam čije je to i šta to je, uglavnom tamo je neki otpad, tamo ima ulja, ne znam čega sve ne, u svakom slučaju opasno je i za zemlju i za zrak, a ima i dosta drugih divljih odlagališta pa me zanima da li Grad razmišlja u tom smjeru da povuče neka sredstva iz EU a na temu te Zelene Europe da se to sve sanira da bi imali čišći zrak, zemlju, okoliš, vodu, a samim time i zdravije građane. Treće, društvo za zaštitu životinja Zlatni čagalj skupljalo je novac za kupnju kuće za sklonište za životinje i uspjeli su skupiti, bili su čak limitirani sa vremenom, 60.00,00 kn tako da su uspjeli poplaćati poreze i sve, skupili su donacijama s tim da kada su došli do 30.000,00 kn osoba koja je prodavala kuću postavila vremenski rok da bi mogli prodati, gospođa je digla kredit još od 30.000,00 kn da im to ne bi izbjeglo da bi mogli kuću kupiti u kojoj su smještene životinje koje zbog toga što su smještene ne lutaju gradom i ne ugrožavaju stanovnike, pa me zanima može li Grad na neki način pomoći društvu da vrati gospođi kredit jer gospođa, društvo i dalje skuplja donacije da bi vratilo kredit gospođi, može li Grad nešto u tom smislu poduzeti. Četvrto pitanje, parkiralište kod doma zdravlja, na njemu je gužva, nedostatak mjesta, tamo su jednostavno ugroženi pješaci. Linije za parkiranje su nevidljive, vide se još donekle, ali parkirna mjesta za invalide nisu više vidljiva, znači na mjestima za invalide se masovno parkiraju ljudi koji to na sreću nisu, a onda osobe koje su invalidi ne mogu parkirati na mjestima predviđenim za njih. Prijedlog, sugestija, razmatrajući to malo, razgovarajući sa ljudima koji su prometni stručnjaci, neko do rješenja bi bilo to da to postane jednosmjerna, znači ulaz od strane Naftalana, a izlaz na stranu gdje je hitna. To odgovara i vozilima hitne pomoći, odgovara i za vozila koja idu prema Naftalanu, a smanjila bi se itekako gužva u prolazu prema domu zdravlja.

Zamjenik gradonačelnika – što se tiče Škarde i deratizacije mi provodimo deratizaciju najnormalnije po javnim površinama. Ono što se nalazi unutar vaših dvorišta bi si trebali platiti sami. Ono što sam ja sa Škardom saznao je da je 30,00 kn je kila tog žita ili 25,00, ovisi koja je vrsta, to je kod njih takva cijena, znači 1,80 kn je komad mamca i kažu da na računu piše 17 da oni uvijek stave najmanje 40. Bio sam u više situacija gdje su se ljudi žalili na najezde štakora i onda netko ne želi dati 50,00 kn da mu se stavi mamac u dvorište, a nema svrhe ako cijela ulica taj dio ne odradi, mislim da tu ne treba baš previše gledati ni na cijenu ali tko želi u svom dvorištu uzeti jeftiniji otrov tu su mu otvorene ruke ali ovo su aktualne cijene iz Škarde koje sam dobio neki dan. Što se tiče Zelene Europe pa mi smo krenuli i u smjeru solar, solar city-a, nabavka uređaja za mjerenje kvalitete zraka, znači sve ono što radimo osam godina, energetska učinkovitost dječjih vrtića kompletno svih, osnovne škole, zgrada javne vatrogasne postrojbe, Komunalnog centra, da nešto ne zaboravim, znači to je sve u tom nekakvom smjeru. Što se tiče odlagališta otpada ima ih jako puno, to kažem ovisi o ljudima. Sada imamo nekakve prve rezultate ugrađenih nadzornih kamera na zelene otoke tako da evo počele su prve kazne izlaziti van za one koji nepropisno odlažu otpad. Znači, to je isključivo od čovjeka do čovjeka i tko na koji način razmišlja. Što se tiče Udruge Zlatni čagalj mogu reći apsolutno sve o toj Udruzi jer sa gospođom Marinom Cunj već dvije, tri godine intenzivno surađujem od kada je bila maltene nevidljiva do njezine te inicijative za prvim azilom u Republici Hrvatskoj, mislim da još jedan ima samo u Pazinu, to sam prezentirao gradonačelniku i on je isto bio spreman to financirati. Udruga je bila financirana, čini mi se, sa 5.000,00 kn sada evo već ima 20.000,00 kn godišnje, i to joj je malo s obzirom da njoj voze i mačke s područja Općine Kloštar i Općine Križ, sada je počela uzimati i pse tako da taj dio sufinanciranja bi trebale i općine Križ i Kloštar Ivanić sufinancirati. Vi znate da mi sufinanciramo i kastraciju pasa i mačaka i to je veliki iznos, ljudi nađu mačku u Žutici i nećemo cjepidlačiti na čijem području je mačka nađena, životinji treba pomoći ali evo ja tu tražim participaciju ove dvije općine jer dosta toga dolazi iz područja Kloštra i Križa. Što se tiče spomenute nekretnine razgovarali smo da li postoji i nekakva nekretnina u vlasništvu Grada, sve smo moguće verzije i varijante isprobavali i nismo našli. Osobno s gospođom Marinom se čujem dosta često i ona ima problem i sa otpadom, dosta je tih konzervi, i tu smo u više navrata pomagali, Grad je plaćao odvoz tog otpada tako da evo s njom imamo dobru suradnju, a sad što je ispred nje to me jako veseli jer to će biti jedna jako dobra priča.

Predsjednik Gradskog vijeća – dobili su nema dugo izvanrednu novčanu pomoć..

Zamjenik gradonačelnika – da, nedavno je dodijeljena izvanredna novčana pomoć, i to što gospođa radi stvarno je plemenito i pomaže životinjama. Parkiralište kod Doma zdravlja, ja isto vidim tamo problem, ja se više ne parkiram kod Doma zdravlja, odem iza kod Naftalana, tamo uvijek ima mjesta, minuta duže hoda, a komfornije je. Ono što treba naglasiti da je to ingerencija Županije. Po meni bi ga trebalo proširiti, ali evo da se ne budete bunili da su rušili drveće, jer stvarno je postalo premalo, a i prometna kultura je nikakva i tamo i da imate označeno mjesto za invalide već bi se netko na njega parkirao. Tamo se koriste i bankine i kod Naftalana kada smo imali šetnicu izgrađenu koristili su dio zelenih površina tako da evo, mislim da je čak i stvar policije da malo više taj dio obilaziti i upozoravati ljude da su u prekršaju.

g. Željko Brezovečki Brzi – prvo pitanje odnosi se na Žeravinec. U nekoliko navrata uočili smo probleme, zvali komunalnog redara, čak je i vatrogasna jedinica izlazila na teren, probali smo sa šmrkovima i sa velikim pritiskom progurati da se ne nakuplja pred kućama koje su napravljene uz sam Žeravinec i nismo uspjeli. Žeravinec je zamuljen, ima preko pola metra mulja, zemlje i granja, pa predlažem da se uputi dopis prema Hrvatskim vodama. Prije sedam, osam godina smo uspjeli ga popločiti, napokon da ima dolje i betonski dio, prema tome neće biti problem, međutim treba ući u sam kanal Žeravinec i fizički ručno ili strojno izvaditi nakupljeno blato i talog. Najvažnije je kada se dolazi do malog mosta na Žeravincu zbog granja i svega toga se nakupi i dio uginulih životinja se baca da li namjerno ili nenamjerno dođe do tamo i onda komunalni redar dobije pritužbu od gospođe iz Kolodvorske da ulica smrdi, ne može se disati i tako dalje. Pokušali smo u par navrata pa vas molim upućivanje dopisa prema Hrvatskim vodama da se proba riješiti, možda u srpnju ili kolovozu kada je niski vodostaj da se stvarno očisti kompletno cijelo korito. Drugo, znakovi, table, nazivi ulica, dopunske table na stupovima u Ivanić-Gradu, Prije osam ili devet mjeseci iznio sam prijedlog gdje sam i poslikao table kako izgledaju u Zagrebu. U Zagrebu su table naziva ulica obostrano što znači da se može vidjeti i kada se ulazi i kada se izlazi iz ulice. Drugo, najvažnije, a to je da petak, subotu i nedjelju kada mladež ide doma od dosade ne zna šta bi radila i trga table. Sve koje su u visini 1,5 do 2 metra ili su okrenute na drugu stranu ili su bačene. Sam sam šest, sedam tabli donio komunalnom redaru u Gradu, nalaze se na samom ulazu pa eto predlažem da slijedeći put kada se postavljaju bilo koje table u Ivanić-Gradu da se stavljaju na najmanje tri metra visine. Nikome neće smetat, neka bude stup od četiri metra, metar ide u zemlju, izbetonira se i na visinu tri metra. Slijedeće – rasvjeta na groblju, na centralnom groblju u Ivanić-Gradu rasvjeta ne radi. Četiri su lampe, jedna je skroz razbijena, ali niti jedna žarulja ne radi. Trebali bi, ako smo predvidjeli da bude taj križ osvijetljen, da bude tamo rasvjeta pa hajdemo to tamo i napraviti. Zatim, građani iz Ulice Prkos, nekadašnja Ulica Tome Ludvaića pitaju kada će oni dobiti u svoju ulicu kanalizaciju i nogostup. Peto, što se predviđa napraviti u 2022. godinu od projekata?

Zamjenik gradonačelnika – što se tiče mulja bili smo na lokaciji u Kolodvorskoj ulici, smrdjelo je, pokušali smo na sve moguće načine i mislim da smo već uputili jedan dopis prema Hrvatskim vodama što se toga tiče, preostaje nam drugi dopis, ako ne predlažem akciju Mjesnog odbora i dobrovoljno se javljam s lopatom od igrališta na Žeravincu pa nizvodno. Što se tiče znakova na stupovima danas sam imao dojavu za dva, za Dalmatinsku ulicu da fali i za još jednu, a problem je trganje znakova, a na nama je da vidimo jel možemo taj dio realizirati na način koji vi predlažete kako je to u Zagrebu. U Zagrebu nema toliko po stupovima više je to po zgradama pa je manje problema, ali evo to je pred nama, evo primljeno je na znanje. Rasvjeta na groblju kod središnjeg križa, to smo razgovarali nedavno oko toga, to smo uputili prema Komunalnom centru u čijoj ingerenciji je upravljanje grobljima tako da bi se taj dio trebao riješiti, mislim da je tu došlo do problema sa starom instalacijom. Kanalizacija u Ulici Tome Ludvaića, evo kroz pola sata će ovdje biti direktor Vodoopskrbe i odvodnje Zagrebačke županije gospodin Tomislav Masten pa predlažem da njemu uputite sva pitanja koja se tiču kanalizacije i aglomeracije. Ono što imamo informaciju je da natječaj za aglomeraciju izlazi do kraja ove godine, znači kroz desetak dana ide natječaj van i prve radove očekujemo iduće godine. Što se tiče plana za 2022. godinu ono što je najbitnije je završetak proširenja dječjeg vrtića na Žeravincu jer ima dosta djece u gradu i treba početi poštovati i taj pedagoški standard, projektiranje novog dječjeg vrtića koji bi trebao biti negdje iza đačkog doma to je sada pred nama i najbitnije ta aglomeracija gdje ćemo svi morati biti strpljivi i dobro komunicirati sa građanima, sa mjesnim odborima jer to su veliki zahvati u prometnicama, neki ljudi neće moći ni iz dvorišta i tu će trebati biti sve jako dobro organizirano. Što se tiče ostalih projekata volio bih da gradonačelnik osobno pismeno odgovori, biti će na sjednici sada i proračun pa ćete sve vidjeti unutra.

Gđa. Mirna Češković - javni natječaj za zakup poljoprivrednog zemljišta u vlasništvu RH na području Grada Ivanić-Grada zanima me u kojoj je to fazi, da li će se možda poništavati natječaj, dio ljudi je bio pozvan da se odreknu zemljišta koja su zapuštena jer su ih dobili kao na natječaju, da li će te parcele ponovno ići u natječaj i da li će se otvarati natječaj za kupnju poljoprivrednog zemljišta. Drugo, naplata parkiranja u centru Ivanića, o tome se veće puno puta pričalo, u kojoj je to fazi, da li se nešto radi u tom smjeru. Treće, parkiranje i zaustavljanje kamiona na autobusnom stajalištu u Parku Rudolfa Perešina u Cagincu, tamo se uporno dozvoljava da se kamioni zaustavljaju i parkiraju. Nekoliko je upita od strane Mjesnog odbora, ali i mještana Caginca poslano u Grad ali nikad nisu dobili čak ni odgovor, ali ništa nije ni poduzeto. Oni predlažu da se postave stupići ili netko tko je stručan za to možda ima neko bolje rješenje. Napominjem da na toj stanici djeca čekaju autobus za školu pa postoji opasnost za djecu. Četvrto, Ulicom braće Kalčić također isto u Cagincu se voze šleperi koji idu u Eko flor. Postoji znak 5t, znak nitko ne poštuje, šleperi imaju drugi put za to poduzeće ali koriste ovaj jer im je vjerojatno jednostavnije ili bliže. Iz Mjesnog odbora su također slali nekoliko upita u Grad i prema MUP-u ali također isto ništa nije poduzeto.

Zamjenik gradonačelnika – i mene dosta zovu poljoprivrednici oko tog natječaja. Da li će biti poništen ili neće mi jednostavno čekamo Ministarstvo da da daljnju uputu oko tog natječaja tako da evo nemamo šta reći oko toga dok Ministarstvo se ne izjasni o tom natječaju. Što se tiče naplate parkiranja to je pročelnik Maršić dosta bio uključen u to. Intenzivno razmišljamo oko toga, mislim da su rađene čak nekakve studije isplativosti gdje, kako i šta tako da evo to ćemo u pisanom obliku odgovoriti.

g. Tomislav Abramović – vezano na pitanje parkiranja kamiona u Parku Rudolfa Perešina je malo je nezgodna situacija. Autobusna stanica je preko puta, znači tu je jedan prolaz, jedan cestovni dio i stvarno dolazi do parkiranja kamiona s obzirom da se radi o obližnjom ugostiteljskom objektu koji u vremenu gableca, ručka je intenzivno parkiranje. Parking je premali, vozila se tamo stvarno parkiraju, radnici dosta tamo idu za vrijeme gableca u tom periodu onda i parkiraju vozila jer nemaju gdje. To nije na autobusnoj stanici, nego to je spojni dio, pretpostavljam da vijećnica zna, radi se o prijelazu prema Kloštru, to je jedna spojna cesta i stvarno je malo problematično ali nije baš ni lako riješiti problem. Mi nemamo tu mogućnosti osim zabraniti promet kroz tu prometnicu za teža vozila s time da tu ulaze i autobusi i to je jedna stvar koju treba možda vidjeti sa policijom, malo promisliti na najbolji način. Komuniciramo oko toga sa Mjesnim odborom, na kraju krajeva zamjenik gradonačelnika je do nedavno bio s tog područja tako da ne znam baš da nisu dobili odgovore tko god je evo postavio pitanje. Znači, sa Mjesnim odborom komuniciramo oko toga, tražimo rješenje, ali nije jednostavno, pa probat ćemo vidjeti i sa policijom, razgovarat ćemo u Gradskoj upravi na koji najbolji način riješiti problem ali on nije cjelodnevni nego jednostavno je u jednom kratkom periodu gableca je stvarno primijećeno. Šta se tiče Ulice braće Kalčić već smo upućivali dopis prema policiji, isključivo je to nadležnost sada policije, kažnjavanja, i bila su postupanja policije na toj lokaciji, vozila teža od 5 t su ulazila u Ulicu braće Kalčić ali na žalost ako postoji i dalje problem ponovno ćemo uputiti dopis, ovo je isključivo postupanje policije i rješenje je u njihovim rukama pa ćemo uputiti još jedan dopis. Isto smo iskomunicirali, objasnili smo Mjesnom odboru i oni javljaju policiji kad ulaze takvi kamioni u Ulicu braće Kalčić.

g. Lovorko Matković – interesira me, a i veći dio građana, o završetku dogradnje vrtića na Žeravincu, o dogradnji vrtića u Graberju i vidim u proračunu novu stavku zgrada novog dječjeg vrtića.

Zamjenik gradonačelnika – što se tiče proširenja vrtića na Žeravincu natječaj je završen, izvođač je odabran, čeka se početak radova i uvjereni smo da će do nove akademske godine taj vrtić na Žeravincu biti proširen sa dodatne dvije grupice. Što se tiče ovog dijela novog dječjeg vrtića u centru grada, to se isto pokazuje potreba, možete vidjeti da je u zadnje vrijeme buknula stanogradnja, ne bi se htjeli naći u situaciji da budemo nespremni, u izgradnji je oko 60, 70, 80 stanova. Vjerojatnost je da će doći mlade obitelji i ne bi bilo u redu da se netko tu doseli u Ivanić-Grad i ne može dijete smjestiti u vrtić. Što se tiče dječjeg vrtića u Graberju njega smo planirali povući iz europskih sredstava, kuglanu smo dobili od INA Naftaplina, projekt je spreman i samo se čeka da povučemo neka sredstva i taj dio realiziramo u Graberju Ivanićkom i na taj način bi, čini mi se, zadovoljili sve potrebe, ali uvijek smo ambiciozni da što više djece to bolje. Lokacija novog dječjeg vrtića bi trebala biti iza đačkog doma gdje imamo jednu veću parcelu, ali to isto postoje dvije lokacije, dvije opcije ali ova bi bila prihvatljivija.

g. Renato Mikac – kada smo kod dječjih vrtića postavio bih jedno pitanje upućeno od strane odgajateljica dječjih vrtića na području Grada koje su nezadovoljne sa svojom plaćom i da li Grad misli poduzeti nešto da se njima prosjek plaće poveća da budu u prosjeku plaće Zagrebačke županije ako ništa drugo. Drugo, raskršće kod groblja, izlaz Vukovarske na Omladinsku, da li bi bilo moguće da se čempresi kod groblja ili maknu ili prorijede, ima ljudi koji se od Croscovog hotela zalete autima i danas sam osobno imao situaciju da sam bio baš u gadnoj situaciji. Treće, vezano za stanare Jalševca, Opatinca, Dolanca, kada je tamo u planu nekakva rekonstrukcija, kanalizacija, asfalt i sve ono što ide.

Zamjenik gradonačelnika – što se tiče prvog pitanja plaće u Dječjem vrtiću mi smo u stalnim pregovorima sa sindikatima, jučer je zvao gospodin iz Sindikata što se tiče dizanja osnovice i da trebalo bi dići plaće. Vi sada tu imate opciju imati plaće na nekakvoj razini 7.000,00-7.500,00 kn i imati cijenu za roditelja 750,00 kn kao recimo u Kloštru Ivaniću ili imate opciju imati 470,00 kn u Ivanić-Gradu. Znači, treba naći jedan balans, plaće svakako treba dići, ali za to sve treba vremena i treba planirati unaprijed sredstva. Ja bih evo prvi trebao biti za to s obzirom da mi je supruga zaposlenik Dječjeg vrtića, tako da evo moram tu biti neutralan koliko god je moguće. Što se tiče raskrižja Vukovarske i Omladinske, groblja i ja sam taj dio primijetio. Krenete Omladinskom prema vatrogascima auto koji dolazi sa desne strane uvijek ga je pola na cesti, jednostavno ljudi ne vide i taj dio čempresa bi po meni trebalo izvaditi ili skratiti maksimalno koliko je to moguće, naravno uz suglasnost da ne bi opet bilo da čupamo drveće i vadimo bez ikakvog razloga, tako da molim da uđe u zapisnik ovaj zahtjev. Što se tiče Jalševca, Opatinca i Tarnog i tijeku je projektiranje naravno ceste Jalševec, Opatinec, Tarno. Ona će ići u punom profilu i sa nogostupom čim prođe kanalizacija, a evo za više pitanja pridružio nam se gospodin Masten tako da slijedeća točka je VIOZŽ pa molim da sva pitanja oko vode, kanalizacije da pripremite.

**1. TOČKA**

g. Tomislav Masten – što se tiče poslovanja trgovačkog društva Vodoopskrba i odvodnja Zagrebačke županije u 2020. godini ključne stvari koje su bitne, prva je da tvrtka je bez obzira na muke koje je prolazila od 2016. do 2018., 2019. godine financijski stabilna, prošlu godinu smo uredno završili sa nekakvom minimalnom dobiti od cca šesto i nešto tisuća kuna, to je upravo ono što se zapravo od nas kao javnog isporučitelja očekuje jer mi kao tvrtka ne smijemo ostvarivati dobit ali naravno ne smijemo poslovati ni sa minusima jer to ne bi bilo dobro ni za nas ni za naše osnivače pa smo taj problem više-manje riješili u prethodnoj, ovoj i svih ostalih godina koje tvrtka posluje i postoji na ovaj način. Druga stvar na koju polažemo dosta, ulažemo dosta velika sredstva i napore naših djelatnika to su smanjenje gubitaka. U prošloj godini gubici su iznosili cca oko 26 % gledajući čitav sustav s čime naravno nismo još zadovoljni. Ono što je cilj i ovih velikih EU projekata koje radimo, a i naših svakodnevnih aktivnosti, da se smanjimo ispod 20 % čime bi bili zadovoljni naravno u odnosu na, neću reći konkurenciju jer mi konkurencije nemamo, ali na druge kolege koje rade to u državi. Prosjek države je oko 50 %, tako da smo mi tu sa našim rezultatima relativno dobri, a naravno da možemo biti bolji i očekujemo kada se svi ovi radovi koji su u tijeku, a i ostale naše aktivnosti završe, da ćemo biti još i bolji. Slijedeće, ona koja je možda i najvidljivija, najbitnija stvar je da smo ovaj projekat koji smo spominjali aglomeracija Ivanić to je četvrti projekt koji je tvrtka Vodoopskrba i odvodnja Zagrebačke županije pripremila, aplicirala, potpisala ugovor o financiranju. Tri projekat koja radimo aglomeracija Dugo Selo, on je zapravo sada ušao u završnu fazu realizacije i vjerujemo da će iduće godine biti gotov, projekt regionalni vodoopskrbni sustav koji se provodi i na području Ivanić-Grada, Kloštra i Križa neće biti iduće godine gotov, ali za područje Ivanić-Grada, Kloštra i Križa će biti gotov jer taj ugovor bi trebao očekujem najkraće do sredine iduće godine, a najkasnije do kraja ljeta biti gotov, ugovor traje još do kraja godine, međutim vjerujem da ćemo sredinom godine završiti sa radovima i da će biti izvedeni cjevovodi su više-manje položeni, ostalo nam je izvesti još nekakvih petsto, šesto priključaka od prijavljenih, i ovu priliku koristim s obzirom da se ova sjednica snima i javno prenosi na radiju, da pozovem još jednom sve stanovnike ovog područja i čitavog istoka Zagrebačke županije da podnesu zahtjev za besplatni priključak na vodoopskrbnu vezu ukoliko to do sada još nisu učinili. Treći projekat je projekt kanalizacije Grada Vrbovca i sustav odvodnje i pročišćavanja koji je u realizaciji i četvrti koji nam ostaje, 2020. smo potpisali taj ugovor o sufinanciranju sa Ministarstvom i Hrvatskim vodama, on je prošao prethodno savjetovanje, kontrolu SAFU agencije i ovih dana će biti raspisana javna nabava za mrežu. Uređaj je još u fazi prethodnog savjetovanja, ali za mrežu smo više-manje spremni, eventualno ako budu konzultanti imali još nekakve primjedbe za ubaciti, ali to se sada radi o tjednima, ne radi se o mjesecima, da se krene s postupkom javne nabave i očekujem, ukoliko ne bude nekakvih ozbiljnijih žalbi i sve što nosi Zakon o javnoj nabavi, ja vjerujem da ćemo negdje u ljeto iduće godine otvoriti radove i na aglomeraciji Ivanić-Grad, odnosno sustavu odvodnje i pročišćavanja i da onda krećemo sa svim tim radovima koji su obuhvaćeni. Ono što mogu najaviti da će se dogoditi već u siječnju iduće godine, Poslovna jedinica Ivanić-Grad se seli na novu lokaciju, seli se na lokaciju gospodarske zone. Mi smo napravili, zgrada je pri kraju, Ugovor sa izvođačem ističe 06.01., znači očekujem do kraja siječnja da će biti tehnički pregled i onda će naši djelatnici napokon dobiti uvjete rada koji zadovoljavaju potrebe. Pozivam sve vijećnike kada bude otvorenje da nam se priključe na nekakvoj maloj sitnoj svečanosti.

Gđa. Maja Krnjević – kažu da nema glupih pitanja, čitajući Izvješće na 38. stranici ima jedna tabela koja je meni neshvatljiva baš pa bih molila da mi ju pojasnite. Naime, radi se o tabelarnom prikazu Sanacija na vodovodnoj mreži i vodovodnim priključcima u 2020. godini. Imamo puknuće na vodovodnoj mreži Dugo Selo, Sveti Ivan, Ivanić-Grad i Vrbovec, i sada Dugo Selo ima tri, Sveti Ivan ima deset, Ivanić ima 63, Vrbovec ima 25. I ispod toga puknuća na vodovodnim priključcima Dugo Selo 395, Sveti Ivan Zelina 92, Ivanić-Grad 495 i Vrbovec 46. Sada me zanima, ako je to nekakav prosjek prema broju domaćinstava u Ivanić-Gradu ispada mi nekakvih 7%, da li su to loši uređaji koji su stavljeni, da li su to stari uređaji, o čemu se sada tu zapravo radi.

g. Tomislav Masten – nema glupih pitanja, dapače, to je faktično stanje stvari kakvo je na terenu. Imao sam takvo pitanja na Gradskom vijeću Dugog Sela prošle godine gdje su me pitali da li smo pogriješili u brojkama, pa sam ja pitao moje jer ne znam baš za svaki priključak koji je puknuo i ono što mi je rečeno rečeno mi je da na području Ivanić-Grada materijali koji su tada ugrađivani kada su ugrađivani u neko doba da su bili nekvalitetni i da jednostavno danas to građani plaćaju kroz, odnosno mi kao tvrtka kroz sanaciju svih tih priključaka. Ovo su točne brojke koje smo izvadili iz naših radnih naloga i svega onoga što vodimo kao evidenciju u firmi. Imamo sada čitave cjevovode na području Grada Ivanić-Grada, Kloštra i Križa mi mijenjamo u momentu 47 ili 45 km vodoopskrbne mreže zato što materijal koji je tada bio u uporabi danas više ne zadovoljava naše potrebe i moramo ga zamijeniti. Stanovnici ovog područja, što im se još jednom ispričavam ovom prilikom, su često puta bili unazad godinu, dvije bez pitke vode, došlo je do obustave zbog puknuća prilikom izgradnje zamjenskih cjevovoda, ali i prije toga su ostajali bez pitke vode zbog toga jer ti cjevovodi su jednostavno pucali i materijali koje su tada upotrebljavali jednostavno danas više ne zadovoljavaju. Ovim projektom smo doveli do toga da svi glavni magistralni vodovi na ovom području budu zamijenjeni, to su sad novi materijali i vjerujem da će to zadovoljavati naše potrebe ako se za deset godina ne ispostavi da su opet kao ovi salonitni od prije ali to sada mi ne možemo znati, prema ovom što sad ugrađujemo to bi trebalo biti u skladu sa našim potrebama.

g. Lovorko Matković – postavio bih direktoru pitanje, prošle godine ste jako dobri bili kada ste prognozirali da neće baš biti poskupljenja vode pa bi bilo dobro da nam i sada kažete to za 2022., a pošto recimo gubitak je bio oko 35 ili 37 %, sada je 26 % znači da i tu je neka ušteda, samo toliko da i građani znaju o cijeni vode.

g. Tomislav Masten – krenimo od gubitaka, to je lakša tema nego cijena vode. Što se tiče gubitaka na području Ivanić-Grada su još manji gubici od ovoga, kada govorim o 26 % to je cijeli sustav Zagreb – Istok, a nama se gubici na Ivaniću kreću 12 do 15, u prošlim godinama 17 % i tu smo jako dobri. Ove godine će ti gubici biti veći naravno zbog toga jer sve te silne havarije o kojima smo govorili o pucanju prilikom izgradnje normalno da je istekla gomila vode koja nije naplaćena. Međutim, ova godina iza nas ne može biti uopće referentna za bilo kakvo mjerenje gubitaka, jednostavno nemoguće je kontrolirati prilikom izgradnje, znam da su rekli da recimo na izgradnji kanalizacije u Dugom Selu samo na jednom projektu smo imali 112 otprilike puknuća samo na jednom projektu gdje su izvođači zbog mreže koja nije evidentirana naletjeli na mreži i slomili je. Što se tiče cijene vode, cijena vode definitivno neće rasti u smislu cijene vode. Međutim ono što moramo biti svjesni činjenice da ove sve aglomeracije, ovo sve što se radi bez obzira što je lijepo što mi eto kandidiramo za europska sredstva i ulažemo ih u poboljšanje infrastrukture na ovom području, svaki taj projekt ima i svoju lokalnu komponentu. Lokalna komponenta na regionalnom vodoopskrbnom sustavu Zagreb- istok iznosi 6,3-6,4 % ali kad to provedete u kune onda to iznosi 45 - 46 milijuna kuna. To je faktički naše ukupno poslovanje na razini godine i činjenica je da to treba platiti odnosno da će se to plaćati kroz naknadu za razvoj odnosno cijenu vode. U ovom momentu Ivanić-Grad ima naknadu za razvoj 2,00 kn ako se ja dobro sjećam, i mislim da što se samog Ivanić-Grada tiče da tu do poskupljenja nekakvog neće doći, međutim u perspektivi kada krenemo sa aglomeracijom, tu će se definitivno morati korigirati naknada za razvoj, odnosno ići na jednu višu razinu jer taj projekt je procijenjen na nekakvih 275 milijuna kuna, onda uzmite opet tih 6 % treba platiti. To će definitivno morati platiti korisnici same mreže i usluge odvodnje i pročišćavanja kroz cijenu vode jer mi do sada nismo imali slučaj da je lokalna samouprava bila opterećena, da su njihovi proračuni bili opterećeni time nego smo svaki puta to plaćali kroz cijenu vode, stanovnici konkretno Rugvice i Dugog Sela za aglomeraciju Rugvica – Dugo Selo su već isplatili to kroz x godina su oni to počeli unaprijed skupljati. Ovdje će to biti malo drugačije ali kažem o tom potom, kada dođemo do faze realizacije aglomeracije nakon par mjeseci ćemo morati plaćati situaciju odnosno skupljati lokalnu komponentu. Za sada vjerujem da u 2022. godini bi cijena vode po svim mojim projekcijama trebala ostati takva kakva je, a poslije kada krene realizacija tu lokalnu komponentu ćemo morati naplatiti ali formalno mi smo tu samo transferi. Znači za naše redovno poslovanje cijena vode će ostati iste ili će čak u perspektivi izgradnja vodocrpilišta Kosnica možda bi mogla ići malo bolje.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**trgovačkog društva Vodoopskrba i odvodnja Zagrebačke županije d.o.o.**

**za 2020. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Rasprave o prijedlogu nije bilo.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Dječjeg vrtića Ivanić Grad za pedagošku 2020./2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

g. Lovorko Matković – pošto je ove godine bio potres na Baniji mislim da je i Vatrogasna postrojba radila nešto i bilo bi građanima drago čuti koliko su učestvovali i koliko su sati potrošili, a mislim da bi bilo dobro da i mi čujemo.

g. Dario Kezerić – na žalost taj podatak u Izvješću nemam naveden, mogu pismenim putem vas izvijestiti, točno izvući koliko intervencija i koliko sati rada je odrađeno i na Baniji i tu u Ivanić-Gradu oko sanacije dimnjaka, zabatnih zidova i šta je bilo već.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Javne vatrogasne postrojbe Grada Ivanić-Grada za 2020. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Rasprave o prijedlogu nije bilo.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Vatrogasne zajednice Grada Ivanić-Grada za 2020. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

g. Lovorko Matković – pošto je ovdje predstavnik Zajednice interesira me da nam kaže kakva je situacija sada u Udruzi pošto nisu baš nešto najbolje funkcionirali, njih više.

g. Dražen Baotić – što se tiče stanja u Udruzi 4 udruge su u funkciji koje tvore jednu udrugu, Zajednicu, a ove dvije udruge za sada još nisu u aktivnosti s nama iz njima određenih razloga pa morate njih točno pitati što one traže od nas da mi možemo nastaviti dalje s njima surađivati. Njima su uvijek vrata otvorena i mi njih uvijek pozivamo na suradnju, oni imaju nekakve svoje zaključke koje mi jednostavno ne možemo prihvatiti, a nadam se da ćemo naći neko izvjesno rješenje i onda u tom smjeru je takav Izvještaj bio, one udruge koje su podnijele zahtjev za sredstva i koje su podnijele Izvješće one su bile u aktivi vezanoj za ovaj proračun za 2020. godinu.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**Zajednice tehničke kulture Grada Ivanić Grada za 2020. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

Rasprave o prijedlogu nije bilo.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju**

**trgovačkog društva Poduzetnički centar Ivanić-Grad d.o.o.**

**za 2020. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**7. TOČKA**

Gđa. Tamara Mandić – III. Izmjenama i dopunama Proračuna Grada Ivanić-Grada za 2021. godinu predlaže se smanjenje 6.675.000,00 kn, znači ukupna vrijednost Proračuna ili za 5,98 % te se predlaže da se prihodi i primici utvrde u iznosu 104.854,916,00 kuna. Ovim Izmjenama dopunama Proračuna nisu se mijenjale projekcije za 2022. i 2023. godinu koje su bile donesene zajedno sa Proračunom za 2021. godinu. Najznačajniji razlozi za predlaganje III. Izmjena i dopuna Proračuna su prihodi su planirani sukladno procjeni ostvarenja, tekuće potpore usklađene su sukladno očekivanjima, usklađenje kapitalnih potpora sukladno očekivanim ostvarenjima te je izvršena korekcija kreditnih sredstava s realizacijom istih. Ukupni prihodi Proračuna prije III. Izmjena iznosili su 96.784.800,00 kn, a ovim izmjenama su smanjeni za 1.525.000,00 kn te predlaže da iznose 95.259,800,00 kn. Povećani su prihodi na dohodak od nesamostalnog rada u iznosu od 1.520.000,00 kn, prihodi od rudne rente za iznos od 1.250.000,00 kn, prihodi od komunalnog doprinosa u iznosu od 360.000,00 kn, povećani su s osnova primljenog beskamatnog zajma iz državnog proračuna s osnove sanacije posljedica od potresa u iznosu od 1.900.000,00 kn. Smanjenje prihoda najvećim dijelom se odnosi na smanjenje prihoda od poreza i prireza na dohodak od kapitala, prihodi od poreza i prireza na dohodak od kamata na štednju, poreza na potrošnju alkoholnih i bezalkoholnih pića te smanjenje prihoda od prodaje građevinskog zemljišta u vlasništvu Grada. Što se tiče rashoda rashodi poslovanja ovim su se izmjenama i dopunama Proračuna povećali za 3.052.500,00 ili 4,2%. rashodi za nabavu nefinancijske imovine smanjeni su za 9.872.500,00 kn ili za 33,5% dok su izdaci za financijsku imovinu i otplate zajmova povećani za svega 50.000,00 kn s osnova tečajne razlike na kredite.

Gradsko vijeće jednoglasno je sa 13 glasova za prihvatilo prijedlog predsjednika Gradskog vijeća da se održi objedinjena rasprava za sve podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**III. izmjene i dopune Proračuna Grada Ivanić-Grada za 2021. godinu**

**b)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**III. izmjene Plana razvojnih programa za 2021. godinu**

**c)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene Programa socijalnih potreba**

**Grada Ivanić-Grada za 2021. godinu**

**d)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene i dopune Programa javnih potreba u kulturi**

**na području Grada Ivanić-Grada u 2021. godini**

**e)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene i dopune Programa javnih potreba**

**u provedbi programa i projekata udruga civilnog društva**

**Grada Ivanić-Grada u 2021. godini**

**f)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene i dopune Programa javnih potreba**

**u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2021. godinu**

**g)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene i dopune Programa javnih potreba**

**u vatrogastvu i civilnoj zaštiti Grada Ivanić-Grada u 2021. godini**

**h)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**III. izmjene i dopune Programa građenja** **komunalne infrastrukture na području Grada Ivanić-Grada za 2021. godinu**

**i)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**III. izmjene Programa održavanja komunalne infrastrukture**

**za 2021. godinu**

**j)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako su sa 14 glasova za jednoglasno usvojene

**II. izmjene Odluke o izvršavanju Proračuna Grada Ivanić-Grada**

**za 2021. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**8. TOČKA**

Gradonačelnik – uvodno zahvaljuje svima na razumijevanju obzirom da zbog zdravstvenog stanja nije u mogućnosti dugotrajno sjediti no obzirom je proračun najvažniji dokument Grada navodi da je red da ga gradonačelnik i prezentira, te što su prihvatili da na zadnje dvije sjednice vijeća praktički nije prisutan no sve je funkcioniralo, a obzirom na situaciju izgledno je da je ovo zadnja sjednica na kojoj ne prisustvuje, te na idućima je opet ovdje.

Što se tiče samog Proračuna prema starom običaju probat ćemo u dvadesetak slajdova ono najvažnije istaknuti da imamo svi vidljivo kako je Proračun složen i obrazložiti u točkama. Plan Proračuna je sa ukupnim primicima za iduću godinu od 122.460.740,00 kn, ako ga razgraničimo po vrstama prihoda imamo prihodi od poslovanja samog Grada sa 102 milijuna, prohode od prodaje nefinancijske i financijske imovine 3.540.000,00, primici i zaduženja od prodaje i financijske imovine 14.290.000,00 kn, prenesena sredstva iz prošle godine procjenjujemo da će biti 2.520.000,00 kn što ukupno sačinjava ovu cifru. Naravno da nam je najzanimljivija cifra od 102.110.000,00 kn koju još raščlanjujemo da bude jasno vidljiva da planirani prihodi od poreza su 28.500.000,00 kn, tekuće kapitalne pomoći, tu su prvenstveno EU fondovi 38.982.000,00, renta 13.200.000,00, komunalna naknada 9.700.000,00 kn, komunalni doprinos 1.865.000,00, ostali prihodi 2.900.000,00, te vlastiti prihodi proračunskih korisnika. Ono što je relativno sigurno ostvarivo to je upravo dio bez tekućih i kapitalnih pomoći koji uvijek ovise o aplikacijama, pa nakon grafičkog prikaza ćemo se osvrnuti na par tih projekata koji su u pripremi i koji bi mogli biti izvršeni i sačinjavaju tih tridesetak milijuna. To je akcelerator odnosno nadogradnja još jednog kompleksa na postojećoj parceli gdje je već izgrađen inkubator, sam projekt vodi IGRA, u fazi smo dobivanja građevinske dozvole, projekt je pripremljen za aplikaciju na EU fondove i svrha mu je poboljšanje i osnaživanje kapaciteta prvenstveno za startupove, mlade poduzetnike i za poduzetnike koji tek kreću u te vode. Tu je također otvorena tržnica u Posavskim Bregima, to je bivši trg koji nam nije prošao dva puta s obzirom da smo prerazvijeni nismo dobivali dovoljan broj bodova nismo mogli, sada smo ga preprojektirali i osmislili smo da na taj način probamo ojačati opet naše OPG-ove i napraviti jedno mjesto gdje će domaći izlagači moći prodavati svoje proizvode uz sav suport Grada. Procijenjena vrijednost projekta je 8.200.000,00 kn. Također šetnica uz rijeku Lonju i uređenje potoka Žeravinec koje radimo zajedno sa Hrvatskim vodama i koji je izvjesno da će se i ostvariti u iznosu od 5.820.000,00 kn. Kad govorimo o vlastitim prihodima proračunskih korisnika, u tablici su navedeni proračunski korisnici, ovdje su značajnije prikazani neki izdaci, a to su prvenstveno u Muzeju gdje se radi o kapitalnoj investiciji uređenja stare škole u Dubrovčaku koja će krenuti, a sufinancirana je, odnosno financirana je većinom iz sredstava Ministarstva kulture, te također značajnije Dječji vrtić koji ide u adaptaciju prostora na Žeravincu gdje se pojavljuje kao investitor Grad kroz kreditno zaduženje. Od nefinacijske imovine tu je struktura što se planira naplatiti i prihodovati i najznačajniji prihod je od prodaje Ivaplina, odnosno prodaja plinske mreže koja je na Gradu našoj firmi Ivaplin gdje će Grad prodati plinovode koji su u vlasništvu Grada našoj firmi Ivaplin čime će se povećati vrijednost Ivaplina u situaciji kada Ivaplin traži na nekakvom tržištu, a moguća je i nekakva prodaja te tvrtke, ali o tome kad dođe to na red. Od dugoročnih kredita imamo ovaj jedan od 7,5 milijuna, to je kredit koji je vezan za tu izgradnju dvorane u Graberju i za proširenje samog Dječjeg vrtića i izgradnju dvorane. Prema funkciji i klasifikaciji prema odjelima imamo u Gradu ta tri odjela odnosno upravna tijela koji snose određene financijske izdatke, tu je projekcija za 2022., 2023. i 2024. godinu gdje vidimo da na Upravni odjel za lokalnu samoupravu otpada 52 milijuna, tu su i vrtić, i vatrogasci, pomoć školama, udruge i sve ostalo uključujući znači i plaće, tu je Muzej, tu je Pučko unutra. Upravni odjel za komunalnu infrastrukturu sa 62 milijuna, tu je komunalno održavanje, investicije i ovo što je već navedeno i Odjel za financije na kojeg otpada 7.300.000,00 kn. Kada gledamo tu nekakvu strukturu možemo vidjeti već sam neke te korisnike nabrojio koji se zapravo financiraju iz tih sredstava koja su vezana za taj odjel. Ako gledamo strukturu nekakvih troškova onda imamo u okviru tog odjela sume koje zapravo su objedinjene, znači zdravstvo, socijalna skrb, sport, obrazovanje, turizam, znači Turistička zajednica, Javna vatrogasna postrojba, odnosno Vatrogasna zajednica, civilno društvo, kultura znači iznosi 11.536.000,00. Sama struktura, znači zdravstvo, socijalni programi, obrazovanje, novorođenčad, umirovljenici, socijalno ugrožene osobe, Gradsko društvo Crvenog križa, te preventiva u socijalnoj i zdravstvenim projektima ukupno 3.605.000,00 kn, u okviru toga sport i rekreacija, sportska društva, održavanje sportskih terena i sve što je vezano za sport 3.290.000,00 kn. Obrazovanje, Dječji vrtić, sufinanciranje troškova djece u vrtićima privatnog karaktera, imamo takav jedan, ostalo što izdvajamo za osnovne škole, za srednje škole, za funkcioniranje cijelog sustava tog školstva u idućoj godini 14.717.000,00 kn. Visoka škola koja od iduće godine izlazi van kao proračunski korisnik, znači više neće biti proračunski korisnik jer ostvaruje preko 70% svoga prihoda na tržištu, planirana je potpora sa pola milijuna u smislu daljnjeg razvoja visokog školstva. Pred nama su, nadamo se uspješno, novi programi obrazovnog karaktera u toj školi tako da je otvorena znači suradnja sa našom Visokom školom, za to je predviđeno pola milijuna kuna. Također tu treba reći da je, evo i danas je to još pred nama, smo dobili jedan dio đačkog doma, jedno cijelo krilo koje se nadam da ćete prihvatiti i koje će ići u pripremu za europsko sufinanciranje za razvoj visokog školstva u našem gradu i razvoj cijele te priče novih programa. Kada govorimo o sredstvima koja Grad još sufinancira, navedena su ovdje, to su prvenstveno naša briga o učenicima, uz znači našu politiku gdje smo možda jedan od rijetkih gradova koji u 100% iznosu sufinancira kompletne troškove prijevoza za naše studente, tu su i stipendije, tu je subvencioniranje prehrane preko pola milijuna u osnovnim školama za naše učenike kako bi ona bila dostupna svima. U jednoj školi u kojoj je to moguće, a to je škola Žeravinec sufinanciramo plaću za tri nastavnika koji vrše nastavu produženog boravka čime smo tu zahvatili, ja bih rekao, i europske standarde. Također se nadam da će, i pred nama je, u suradnji sa Županijom već se odvijaju i neki radovi na pripremi, gdje Županija priprema projekt izgradnje nove škole odnosno proširenja postojeće škole u centru gdje bi i ona stekla takav status. Turističke manifestacije, financiranje turističkog ureda, kompletno kada se to zbroji je negdje preko 1.100.000,00 kn čime se Grad pozicionira sve više kao prepoznatljiva i turistička sredina, izdvajanja za kulturu i vjerske zajednice, promicanje kulture, kulturni dio, Muzej koji sam rekao da je pred nama investicija koju financira Ministarstvo kulture preko našeg Muzeja, Pučko otvoreno učilište koje također je u izradi projektne dokumentacije glavnog projekat za uređenje glavne dvorane, odnosno velike dvorane u Pučkom otvorenom učilištu, Knjižnica koja je obnovljena sa svojim također kapacitetima. Ovdje se još nalazi i zaštita od požara koja spada i pod cijeli projekt civilne zaštite, Vatrogasna postrojba, Vatrogasna zajednica, civilna zaštita koju smo pojačali s obzirom na covid mjere, covid troškove koji su vezani za covid, imali smo i potres prošle godine tako da smo odlučili ojačati još taj kompletni paket civilne zaštite. Kada govorimo o komunalnom gospodarstvu također ćemo navesti neke najznačajnije sektore iz tog odjela, to je poljoprivreda, u tom kontekstu je razvoj poljoprivrede, razvoj vrtića, tu treba reći da momentalno imamo, da smo pred potpisom ugovora o izvođenju radova na Žeravincu, da imamo gotovu građevinsku dozvolu za proširenje vrtića u Graberju i spremna je za aplikaciju na EU fondove čim se otvori natječaj i da smo u fazi završetka već idejnog projekta i vrlo brzo izgradnje znali izrade i glavnog projekta za novi cijeli dječji vrtić na lokaciji iza Učeničkog doma koja će biti i mora biti spremna do šestog mjeseca se nadam da ćemo imati i građevinsku dozvolu za izgradnju potpuno novog vrtića čime će zapravo Grad imati tri objekta spremna za aplikaciju sva tri i za fondove EU koje očekujemo da će se u ovoj godini otvoriti i značajnije da ćemo riješiti problem smještaja djece u vrtić. Zatim, već sam najavio studentski dom, idemo u fazu projektiranja i legalizacije u potpunosti ovog objekta kojeg smo dobili s obzirom da su neke stvari na njemu nadozidane koje moramo legalizirati, prvo idemo u legalizaciju, nakon legalizacije idemo u glavni projekt, s obzirom da ćemo provesti legalizaciju neće nam trebati građevinska dozvola, pojeftiniti će to cijeli proces i ubrzati i procjenjujem da ćemo također negdje do petog, šestog mjeseca biti spremni za povlačenje sredstava iz EU-a za eventualno obnavljanje toga krila i stavljanje u funkciju, prvenstveno predavaona, učiona i kabineta za Visoku školu, a ako bude sve u redu, danas smo imali sastanak i sa Agencijom i sa Ministarstvom, očekujem da će se taj novi program visokog obrazovanja sestrinstva u našem gradu pokrenuti da budemo spremni da barem kroz uređenje jedne etaže u tom prostoru možemo već i primiti prve studente u taj prostor. U okviru toga je i projekt Solar City, već znate vjerojatno o njemu, informirani ste da smo u fazi izgradnje sedam elektrana od kojih je jedna već i postavljena na zgradi Visoke škole. Očekujemo ove godine izgradnju još šest elektrana na našim objektima koji su u vlasništvu Grada čime ćemo značajno smanjiti količinu potrošnje električne energije. Također planiramo u ovoj godini u sportskom parku Zelenjak na jesen izgradnju balon dvorane, odnosno natkrivanje postojećeg igrališta, tu usko surađujemo sa lječilištem Naftalan, pred dogovorom smo o potpisivanju sporazuma sa njime da idemo u sufinanciranje toga pola pola iako je čak i ideja, imamo neke informacije da će za takve projekte koji su vezani uz lječilišta Ministarstvo turizma otvoriti sufinanciranje te bi onda prebacili umjesto da bude Grad nositelj nositelj bi cijelog projekta bio Naftalan jer oni mogu ostvariti sredstva, a Grad ne, a mi bi eventualno onda samo suportirali preostali dio ali vjerojatno bi to onda čak bila značajnije smanjena sredstva. Uglavnom, na jesen planiramo postavljanje još balon dvorane na sadašnji dio Zelenjaka. Također opet je tema parket dvorane na Žeravincu, moram reći da i Županija i Grad su osigurali opet sredstva, pred nama je u što kraćem roku raspisivanje opet natječaja za izvođača. Imali smo to i prošle godine, ali zbog situacije sa potresom i covidom naprosto nismo uspjeli izrealizirati to, sve smo prebacili na ovu godinu i tu u našem dijelu tog kolača planiramo još aplicirati i na Ministarstvo, Odjel za sport gdje imamo informaciju da će se upravo takvi projekti sufinancirati u idućoj godini pa se nadamo da ćemo tu povući dio novaca u tom smjeru. Također je popravak krova na tržnici uslijed potresa i svega toga, a i od prije smo imali već problema, stanje je već sada, neću reći katastrofično, ali da naprosto taj krov više ne funkcionira, u Proračunu smo osigurali sredstva, dapače da tako kažem dobili smo čak i iz mjera oporavka vezano za potres sredstva iz Ministarstva financija u iznosu od 800.000,00 kn i nadam se da će nam to biti dovoljno da također popravimo krovište na našoj tržnici i da naši prodavači imaju adekvatne uvjete koji sada momentalno to nisu. Projekt novog groblja, u ovoj godini očekujemo gotov idejni projekt, nakon idejnog projekta ćemo ga prezentirati kompletno ovdje Gradskom vijeću i nakon toga idemo sa time na izradu glavnoga projekta i nadam se do kraja ove ili početkom iduće godine da ćemo imati sve građevinske dozvole i sve potrebno da smo onda spremni tamo 2023. za početak te investicije izgradnje novog groblja u Ivanić-Gradu. Moguševa je također uplanirana, to je dio koji je ostao ikoji smo planirali prošle godine ali su cijene ludovale i cijena koju smo imali u Proračunu procjena je bila 500.000,00 kn i za te novce se to nije moglo napraviti, sada smo MOguševu stavili u ovu godinu i podigli smo na 800.000,00 kn, smatramo da to će zadovoljiti i da će se za te novce moći konačno to napraviti. Od direktora Vodovoda i odvodnje imam obećanje da će se još do kraja ove godine natječaj objaviti, uglavnom očekujem objavu natječaja još ove godine u ovih par dana što bi značilo da iduće godine imamo izvođača za taj dio znači kanalizacije, pročistači, i početak najvećeg projekta dugogodišnjeg u gradu u vrijednosti 340 milijuna konačno početka izgradnje kanalizacijske mreže u našem gradu. Kada govorimo o razvojnim programima tu je sve o čemu sam govorio i nabrojano, znači akcelerator novi uz Poduzetnički inkubator, završetak dvorane u Graberju, novi dječji vrtić znači njegova aplikacija na EU fondove i eventualno povlačenje, rekonstrukcija stare škole za što su osigurana sredstva preko Ministarstva kulture, dječji vrtić Graberje koji je spreman za aplikaciju kao i ovaj novi koji već je ovaj će biti u ovoj godini, Žeravinec koji je samo pred nama potpisivanje ugovora jer već smo sredstva osigurali i početak projektiranja studentskog doma, to je ono što smo izdvojili kao najznačajnije uz sve ovo drugo što sam već nabrojio. U razvojnim programima još je šetnica, Obrtnička ulica koja ima građevinsku dozvolu i spremna je za aplikaciju na EU fondove, pred nama je izgradnja prometne infrastrukture za povećanje otvaranja novih stambenih zona, bilo da se radi o privatnim investicijama ili gradskim, da omogućimo infrastrukturu barem onu osnovnu kroz makadamske ceste i osnovnu znači infrastrukturu plin, struja, da se mogu mlade obitelji konačno krenuti u izgradnju ili privatnih kuća ili stambenih zgrada. Ako govorimo o tim investicijama uređenje i projektiranje uređenja Lonje koje ide preko Hrvatskih voda, Moguševu smo već spomenuli, par novih parkirališta koja se nadamo da ćemo otvoriti u centru grada, Zelenjak to se odnosi prvenstveno na novi balon i završetak i doradnja u projektu Hercegovačke ulice na Lonji i Stjepana Gregorka. Tako da je puno toga pred nama, mnogo toga mogu već ada staviti ruku u vatru da će biti izrealizirano, nešto od toga još visi, ali ide na pravom putu, već smo puno o tome diskutirali i prijašnjih godina da u Proračunu mora biti sve, pogotovo ono što se tiče aplikacija na raznorazne fondove i ono što će biti i neće bit jer ako ga u Proračunu nema mi ga ne možemo niti prijaviti, a ne možemo uvijek utjecati na to što će proći ili što neće proći, zato imamo mogućnost rebalansa kroz godinu da ono što smo sigurni da nije prošlo jer smo dobili negativna rješenja izbacujemo, a ovo što znamo ubacujemo unutra. Zato su naši proračuni veliki jer imamo puno, odnosno uvijek se radi o nekakva tri, četiri projekta koja nose nekakvih četrdesetak milijuna kuna za koje nismo potpuno sigurni na početku godine da li će biti realizirani ili neće ali mi ih u Proračun moramo staviti.

Gradsko vijeće jednoglasno je sa 14 glasova za prihvatilo prijedlog predsjednika Gradskog vijeća da se održi objedinjena rasprava za sve podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 11 glasova za i 3 glasa suzdržan usvojen

**PRORAČUN**

**Grada Ivanić-Grada za 2022. godinu**

**i projekcije za 2023. i 2024. godinu**

**b)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 11 glasova za i 3 glasa suzdržan usvojena

**ODLUKA**

**o izvršavanju Proračuna Grada Ivanić-Grada za 2022. godinu**

**c)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**socijalnih potreba Grada Ivanić-Grada za 2022. godinu**

**d)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**javnih potreba u kulturi na području Grada Ivanić-Grada**

**u 2022. godini**

**e)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**javnih potreba u tehničkoj kulturi Grada Ivanić-Grada**

**u 2022. godini**

**f)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 12 glasova za i 2 glasa suzdržan usvojen

**PROGRAM**

**javnih potreba u provedbi programa i projekata udruga civilnog društva**

**Grada Ivanić-Grada u 2022. godini**

**g)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2022. godinu**

**h)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**javnih potreba u sportu na području Grada Ivanić-Grada**

**u 2022. godini**

**i)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**javnih potreba u vatrogastvu i civilnoj zaštiti Grada Ivanić-Grada**

**u 2022. godini**

**j)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**građenja komunalne infrastrukture na području Grada Ivanić-Grada za 2022. godinu**

**k)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**održavanja komunalne infrastrukture za 2022. godinu**

**l)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**PROGRAM**

**utroška sredstava šumskog doprinosa za 2022. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**9. TOČKA**

Gđa. Marina Šiprak – Plan koji vam je dostavljen u materijalima predviđa nekakav okvirni plan rada Gradskog vijeća za 2022. godinu sa terminima ostvarivanja po kvartalima. Izuzetno od ovog Plana tijekom godine mogu se donositi još i izmjene i dopune Proračuna za 2022. godinu kao i sve odluke sukladno pozitivnim propisima Republike Hrvatske.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**P L A N**

**rada Gradskog vijeća Grada Ivanić-Grada za 2022. godinu**

Akt prileži zapisniku i čini njegov sastavni dio.

Napomena: Akt je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**10. TOČKA**

Gđa. Marina Šiprak – ova Odluka je odluka koja se donosi za svaku proračunsku godinu na temelju Zakona o financiranju političkih aktivnosti izborne promidžbe i referenduma kojim se propisuje način financiranja političkih stranaka koje su prema konačnim rezultatima izbora za članove predstavničkih tijela jedinica lokalne samouprave dobile mjesto člana. Ovom Odlukom propisuju se sredstva za redovito godišnje financiranje političkih stranaka koje su zastupljene u Gradskom vijeću Grada Ivanić-Grada na način da se za svakog vijećnika člana političke stranke predviđa 650,00 kn mjesečno. Ti iznosi se isplaćuju političkim strankama tromjesečno, a sredstva se uvećavaju za 10% za svakog člana predstavničkog tijela, odnosno za svakog vijećnika Gradskog vijeća Grada Ivanić-Grada koji je podzastupljenog spola.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o raspoređivanju sredstava iz Proračuna Grada Ivanić-Grada za 2022. godinu**

**za redovito financiranje političkih stranaka zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

g. Tibor Vuković – 13. prosinca održali smo sjednicu na kojoj je prezentirana lista kandidata koji su se prijavili na natječaj za stipendije učenici i studenti. Lista je dostavljena i ja ću pročitati prema kriterijima kako je tko dobio stipendiju. Dakle, Lea Jurina, Fran Lešković, Mia Cerovečki, Marta Madaras, Karla Jasnić i Paola Špoljarec to su učenici prema izvrsnosti. Zatim socijalni kriterij isto učenici Mandolini Matić, Ani Duvnjak, Anamariji Kušić, Gabrijeli Jelavić, Luki Žigmanu, Dorotei Grubišić, Vanni Turčinec, Antoniji Tupek, Karlu Kirinu i Niki Posilović. Studenti prema izvrsnosti su Martina Bećarević, Valerija Javornik, Petar Šarić, Leo Marković i Matija Matijević te studenti prema socijalnom kriteriju Dorotea Vargić, Jadranka Kralj, Nikola Golak, Boris Tovernić, Patricija Sruk Šimunjak, Silvija Šubek, Lucija Kozina, Ivan Tomislav Ladan, Enio Milek i Lorena Fugaš. Ono što dodatno želim reći je da smo uvidjeli na sastanku odbora dosta nekih zastarjelih nelogičnosti u samom Pravilniku i načinu obračuna i razgovarali smo da se bacamo, dakle iduća sjednica koju ćemo održati će biti iza Nove godine i idemo sa planom promjene Pravilnika ili možda čak i novi Pravilnik. Trenutno istražujemo, gledamo kako to rade drugi da vidimo možda ima nekih dobrih ideja, imati ćemo neke svoje ideje pa ćemo to sve onda obavijestiti, vidjeti i iznijeti ovdje.

g. Mladen Prelec – u principu, kolegica Maja je počela u aktualnom satu, nije bilo gradonačelnika pa mislim da treba ponoviti. Ovaj socijalni kriterij dodjele stipendija je nepravedan jednostavno, imate iz iste obitelji dvoje djece, jedno dobiva, drugo ne, jedno je na fakultet, drugo je u srednjoj školi. Nije onda jasno da li je to imovinski cenzus ili šta će roditelj reći djetetu. Roditelj može biti u situaciji da djetetu nema za sendvič za školu, kojem će reći tebi dam za sendvič, tebi ne. Taj Pravilnik hitno treba promijeniti jer očito je nepravedan, ne znam kako objasniti, nisam uspio vidjeti, ali ako je gospodine gradonačelniče ikako moguće, barem troje djece po socijalnom kriteriju nije ušlo u subvencije pa ako je moguće za to troje djece naći u Proračunu sredstva da se namiri i mislim da je jedanaest studenata. Nisu to neki ogromni novci za tih devet mjeseci, mislim da se toliko može izdvojiti.

Gradonačelnik – ja u principu, na neki način raspravljali smo i mi u Gradu o tome što se i vidi da je pred nama promjena Pravilnika i uočili smo i mi neke nepravilnosti tako da podržavam Vaš zahtjev i mogu reći da smo i mi na tragu Vašeg razmišljanja i da tražimo neka rješenja s time da uvijek tu postoje određena ograničenja koja nekoga u nečemu sprečavaju. Znači, moguće je kod nas da budu roditelji nezaposleni i jedan i drugi, da nemaju nikakve prihode i da voze tri auta i da imaju nekretnine, ne znam, u vrijednosti 200 000 EUR-a. Znači, to je kod nas moguće, e sada koji je kriterij kako ćemo to utvrđivati to je na nama da nađemo rješenje i u tom pravcu idemo. Svjesni smo da imamo problem, svjestan sam i toga da naša Komisija radi ažurno, i gradske službe da rade po propisima, znači ništa nije tu da se nekoga stavlja u nekakav povlašteni položaj, ali imamo određeni problem u funkcioniranju sustava koji ćemo vidjeti, naći ćemo rješenje kako ćemo to premostiti. Na tom tragu, evo moj je prijedlog da i mi ispred Grada i povjerenstvo pripremimo nove ideje i vas pozivam da eventualno sa svojim idejama se uključite i u ovoj fazi sada znači do toga da na idućem vijeću nađemo neko bolje rješenje pa ćemo onda tražiti dalje putove prema tome. Znači, podržavam vaš prijedlog i mogu reći da smo i mi na istom tragu kao i vi, da uočavamo da imamo određene probleme koji su na žalost tu prisutni i riješiti ćemo ih, pred nama je samo da vidimo kako.

Predsjednik Gradskog vijeća - da, inače kod takvih odluke koje su dosta osjetljive mi smo imali do sada običaj svim vijećnicima dati na raspravu, znači uvažile su se sve primjedbe i pokušali smo naći konsenzus u takvim odlukama koji kao što je rekao gradonačelnik podržavamo svi skupa pa ćemo to na taj način i napraviti.

g. Tibor Vuković – samo jedna informacija, još uvijek je otvoren županijski natječaj za stipendije učenika i studenata. Imam informaciju da naši sugrađani koji su se prijavili na taj natječaj i ukoliko dobiju županijsku stipendiju oni se miču iz naše tablice i uzimamo rangirane ispod.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2021./2022.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Gđa. Marina Šiprak – Pravilnikom o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika proračuna jedinica lokalne i područne 8regionalne) samouprave te o načinu vođenja Registra proračunskih i izvanproračunskih korisnika propisano je, odnosno definirano je što se smatra proračunskim korisnikom jedinice lokalne samouprave. To su korisnici kojima je osnivač jedinica lokalne i područne (regionalne) samouprave kojima je izvor prihoda proračun jedinica lokalne i područne (regionalne) samouprave u iznosu od 50% ili više te koji su navedeni u Registru proračunskih i izvanproračunskih korisnika. Visoka škola Ivanić-Grad kojoj je osnivač Grad Ivanić-Grad je proračunski korisnik Proračuna Grada Ivanić-Grada i upisana je u navedeni Registar, međutim analizom prihoda Visoke škole Ivanić-Grad utvrđeno je kako u ukupnim prihodima koje Visoka škola ostvaruje udio prihoda koje ostvaruje iz Proračuna Grada Ivanić-Grada se od 2018. godine kada je škola osnovana pa do zaključno 2021. svake godine smanjuje, te je u 2019., 2020. i 2021. taj udio prihoda manji od 50%. Slijedom navedenog ispunjeni su uvjeti za brisanje Visoke škole Ivanić-Grad iz Registra proračunskih i izvanproračunskih korisnika. S obzirom kako je Statutom Visoke škole Ivanić-Grad propisano da prava i dužnosti osnivača Grada Ivanić-Grada Visoke škole Ivanić-Grad obavlja Gradsko vijeće ovom odlukom se pribavlja tražena prethodna suglasnost za navedeno brisanje.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o suglasnosti za brisanje proračunskog korisnika proračuna Grada**

**Ivanić-Grada ustanove Visoka škola Ivanić-Grad iz Registra proračunskih i izvanproračunskih korisnika**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA**

Gđa. Marina Šiprak – ova Odluka se donosi na temelju Zakona o sportu kojim su definirane javne sportske građevine kao građevine koje su u vlasništvu RH, odnosno u vlasništvu jedinica lokalne i područne (regionalne) samouprave i Grada Zagreba te se trajno koriste u izvođenju programa javnih potreba u sportu. Istim Zakonom propisano je kako se upravljanje javnim sportskim građevinama može povjeriti sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti, upravljanja i održavanja sportskih građevina. Slijedom navedenih zakonskih odredbi javne sportske građevine u vlasništvu Grada Ivanić-Grada su sportska dvorana Žeravinec u dijelu 54/100 te sportski park Zelenjak u dijelu 1/1. Navedene sportske građevine ovom Odlukom povjeravaju se na upravljanje Gradskoj zajednici sportskih udruga Grada Ivanić-Grada radi njihovog značenja za sport na području Grada Ivanić-Grada i provođenja programa javnih potreba u sportu Grada Ivanić-Grada. Prava i obveze između Grada Ivanić-Grada kao vlasnika predmetnih sportskih građevina i Gradske zajednice sportskih udruga Grada Ivanić-Grada urediti će se ugovorom o upravljanju i korištenju sportske građevine, a na temelju ove Odluke.

Gđa. Maja Krnjević – voljela bi da se to malo detaljnije objasni što to znači konkretno za Grad, da li će to poskupiti ili će to ostati na istom nivou.

Zamjenik gradonačelnika – mogu odgovoriti jer sam uključen od početka u taj dio. Znači, radi se o tome da bi Gradska zajednica sportskih udruga preuzela upravljanje sportskim parkom Zelenjak i preuzela bi dva djelatnika Komunalnog centra ugovorom o preuzimanju radnika, znači ništa to ne bi poskupljivalo, radi se isključivo o funkcioniranju sportskog parka Zelenjak gdje je sad stvarno uloženo jako puno novaca i treba održavati i bolje je da je tu jedan gazda glavni koji raspoređuje svoje radnike i mislim da će to sad puno bolje funkcionirati. Evo baš sam imao priliku za vikend biti tamo u subotu navečer i vidim da to treba dodatno osvijetliti, zaključavati, evo čak smo i razmišljanja oko angažiranja zaštitarske službe u noćnim satima s obzirom da je tu jako puno novaca uloženo, a mladež danas kakva god da je vole to devastirati i ja mislim da je investicija u zaštitara puno jeftinija od konstantnog popravljanja.

g. Lovorko Matković – dogradonačelnik je sada spomenuo zaključavanje, to je bitno, to je najbitnija stvar poštivanje kućnog reda. Sve ono što se propisuje sportski tereni moraju biti zaključani, ako se radi do 22.00 sata sve one tribine i teren mora biti zaključan. Možda bi se moglo nešta uraditi na ulaznim vratima prema travnatom dijelu igrališta sa ulaznim vratima kako je na sportskim stadionima tako da se ne može ulaziti s biciklima unutra, onda se ne treba niti zaključavati, znači može ući čovjek, a recimo svi ljubitelji malih životinja imaju sad prostora uz Lonju ne moraju ići na sportske terene.

g. Željko Brezovečki – nadovezao bih se na gospodina Matkovića, prije svega u nekoliko navrata i osobno sam vidio na igralištu u koje smo uložili velika sredstva, a radi se o igralištu umjetne trave, zatekli smo djecu da se voze sa biciklima i čak, ne bi vjerovali, sa električnim romobilima. Prije svega niti je svrha niti je namjena i da nitko ne skrene pozornost i ovim putem bih apelirao na Policijsku postaju Ivanić-Grad to jest na djelatnike da u noćnom terminu obiđu malo, da pošalju djelatnika u civilu, a ne oni se dovezu s autom samo nedostaje još rotirka, i normalno kad dođe policija da se ljudi maknu. Znači, ne vidim razloga da se ne bi uputila u noćnom terminu u par navrata djelatnika u civilu, prođe i vidi šta se tamo radi. Naravno da sam za da se zaključava, da se poštuje red koji je propisan za korištenje tih terena, ali žalosno je da je uložen tako veliki novac, a da mi sada učestalo moramo nešto popravljati i opet ulagati u taj centar. Druga stvar, mislim da je bolje da se još napravi i bolja rasvjeta i da one kamere koje su u funkciji da ih netko zapravo u Policijskoj postaji u pregleda, a i po njihovim zapisima da se krene već jednom kažnjavati naše građane koji se ne pridržavaju reda kako bi trebalo.

Gđa. Maja Krnjević – vezano i uz stupove, kolega Brezovečki što ste govorili da trebaju biti viši, uz sve ovo što ste primijetili da se u gradu dešava ja tu vidim jedan puno dublji i ozbiljniji problem koji treba rješavati sustavno, a zove se preventiva. Znači, mi preventivno moramo djelovati na djecu, naučiti ih i kroz onaj segment doma i kroz onaj segment u školi ali i mi kao društvo trebamo se okrenuti i više obraćati pažnju na preventivu nego na kazne. Kada dođe do kazne onda je već kasno. Dakle, budimo u tom smjeru orijentirani i nekako mislim da je to naša zadaća između ostalog.

g. Željko Brezovečki – eto dozvolite mi da se ne složim sa ovim izlaganjem gospođe Maje u jednom dijelu. U jednom dijelu Vas podržavam, ali u ovom drugom dijelu ne. Prije svega pogledajte, vozimo se po Ivaniću kako to želi, juri se, leti se, trke se organiziraju, svašta nešto se radi. Zašto to ne radi nitko u Sloveniji, u Austriji'. Samo zato što se kažnjava, kada ćemo krenuti kažnjavati i kada dođe ček na 500,00 ili 1.000,00 kn ili onoliko koliko smo napravili štetu vjerujte mi da će tada i roditelj pitati dijete gdje je bio i šta je radio. Imam osjećaj da ta naša djeca poneka izađu van u grad Ivanić-Grad i misle da mogu raditi što žele, a mislim da bi trebalo prije svega, grad je svake godine sve ljepši i ljepši i mislim da bi trebalo krenuti se i kažnjavati pa vjerujte kada dobije kaznu roditelj doma da će i pitati svoje dijete šta je bilo i šta je radio vani. Ovako jednostavno mi govorimo, mi obnavljamo, a oni učestalo trgaju i šta vrijede silni novci koji su uloženi ako ćemo za godinu dana sve imati u raspadnom stanju. Ništa. Opet ćete reći – nemamo uvjete za djecu pa djeca su zato takva što nemamo. Sada ima puno stvari, lijepo izgleda grad, međutim evo nastavlja se po starom. Evo i danas sam vidio dvije kante za smeće bačene u Lonju. Ne bi vjerovali cijeli gol koji ima preko dvjesto kg bačen je u Lonju. šta trebam dalje govoriti. Treba samo kažnjavati i jednostavno vidjet ćete da ćemo uvest red.

Predsjednik Gradskog vijeća – sada smo krenuli u jednom krivom smjeru skroz. Slažem se ja i sa kolegicom Krnjević i sa kolegom Brezovečkim, definitivno slažemo se mi svi skupa. Sve kreće od odgoja i roditeljskog doma. Naravno, u konačnici dođemo i do kazne. Prije toga pokušavamo prevenirati, razgovarati, sve to napraviti da do toga ne dođe. Molim da prekinemo više na ovaj način komunikaciju

g. Mladen Prelec – mislim da je tema bila upravljanje sportskim terenima, otišli smo na devastaciju sportskih terena. Treba sportske terene uređivati, ako je jeftinija opcija da se spoje pod jedno poduzeće, čak i ako nije jeftinija ako je lakše na taj način upravljati terenima, zašto ne ako će to nositi dobrobit građanima grada.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o načinu upravljanja i korištenja sportskih građevina u vlasništvu**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14. TOČKA**

Gđa. Tamara Mandić - temeljem Ugovora o prijenosu prava vlasništva spremnika za odvojeno prikupljanje komunalnog otpada bez naknade sklopljenih između Grada Ivanić-Grada i Fonda za zaštitu okoliša i energetsku učinkovitost Fond je predao u vlasništvo Grada Ivanić-Grada spremnike za odvojeno prikupljanje otpada. Ovdje se radilo o spremnicima za odvojeno prikupljanje otpadne plastike i spremnicima za odvojeno prikupljanje bio otpada. Za cijelo vrijeme trajanja projekta koji iznosi pet godina od dana prijenosa vlasništva nad spremnicima vlasnička prava na spremnicima ne smiju se prenijeti na treće osobe već se spremnici samo daju na upravljanje i održavanje trgovačkom društvu Ivakop. Znači, oni će dijeliti građanima i brinuti se o njima.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o davanju spremnika za odvojeno prikupljanje komunalnog otpada na upravljanje trgovačkom društvu Ivakop d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**15. TOČKA**

Gđa. Marina Šiprak – ova Odluka se donosi na temelju odredbi novog Zakona o gospodarenju otpadom koji je stupio na snagu u srpnju ove godine, a tim zakonom je definirana naknada za korištenje odlagališta otpada na području druge jedinice lokalne samouprave kao novčani iznos na koji ima pravo jedinica lokalne samouprave na čijem se području nalazi odlagalište otpada, a koje koriste druge jedinice lokalne samouprave. Istim Zakonom je i određeno kako naknada za korištenje odlagališta može iznositi do maksimalno 20% iznosa cijene odlaganja jedne tone miješanog komunalnog otpada koje je određeno cjenikom trgovačkog društva koje upravlja odlagalištem, u našem slučaju to je trgovačko društvo Ivakop d.o.o koje je u većinskom vlasništvu Grada Ivanić-Grada te samo ovom Odlukom tu odredbu Zakona ugradili u gradsku Odluku.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o naknadi za korištenje** **odlagališta neopasnog otpada Tarno** **za zbrinjavanje otpada drugih jedinica lokalne samouprave na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**16. TOČKA**

Gđa. Marina Šiprak – ovom odlukom propisuju se uvjeti i način sufinanciranja sredstvima iz Proračuna Grada Ivanić-Grada redovitog programa predškolskog odbora i obrazovanja te skrbi o djeci ranije predškolske dobi koji imaju prebivalište na području Grada Ivanić-Grada u dječjim vrtićima drugih osnivača na području Grada Ivanić-Grada te u dječjim vrtićima drugih osnivača u drugim jedinicama lokalne samouprave na način da se iznos s kojim Grad Ivanić-Grad sufinancira ekonomsku cijenu redovitog desetsatnog programa predškolskog odgoja i obrazovanja te skrbi o djeci ranije predškolske dobi i u dječjem vrtiću kojemu je osnivač Grad Ivanić-Grad, dakle da se s istim iznosom sufinanciraju i dječji vrtići drugih osnivača na području Grada Ivanić-Grada, ali i na području drugih jedinica lokalne samouprave.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o načinu i uvjetima sufinanciranja redovitog programa**

**predškolskog odgoja i obrazovanja te skrbi o djeci rane i predškolske dobi**

**s područja Grada Ivanić-Grada u dječjim vrtićima drugih osnivača na području Grada Ivanić-Grada i u drugim jedinicama lokalne samouprave**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**17. TOČKA**

Gđa. Marina Šiprak – Županijska skupština Zagrebačke županije je na svojoj sjednici održanoj dana 14. listopada 2021. godine donijela Odluku o darovanju nekretnine Gradu Ivanić-Gradu predmet koje je darovanje nekretnine u vlasništvu Zagrebačke županije Gradu Ivanić-Gradu za potrebe Visoke škole Ivanić-Grad i to nekretnine koja je označena kao etažno vlasništvo u postojećem učeničkom domu na području Grada Ivanić-Grada, dakle etaža II. Vrijednost te nekretnine prema procjembenom elaboratu iznosi 7.125.210,00 kn. Sukladno Statutu Grada Ivanić-Grada Gradsko vijeće Grada Ivanić-Grada odlučuje o stjecanju nekretnina čija je vrijednost veća od milijun kuna.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o davanju suglasnosti na darovanje nekretnine Gradu Ivanić-Gradu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**18.TOČKA**

Predsjednik Gradskog vijeća g. Pongrac želi svima Sretan Božić i sretnu i uspješnu novu godinu.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 18.20 sati.

Zapisnik sastavila: PREDSJEDNIK GRADSKOG VIJEĆA

Nikolina Mužević Željko Pongrac, pravnik kriminalist